recursal/SuperWikiNEXT-32B huggingface dataset:
**Shannon Elizabeth** (vlastným menom Shannon Elizabeth Fadal; \* 7. september 1973, Houston, Texas, USA) je americká herečka, modelka, aktivistka za práva zvierat, pamiatkárka a hráčka pokru. Je známa z filmov ako *Jack Frost* (1996), *Prci, prci, prcičky* (1999), *Scary Movie* (2000), *13 duchov* (2001), *Jay a Mlčanlivý Bob vracajú úder* (2001), *Láska nebeská* (2003), *Gambler* (2008), *Outsider* (2014), *Jay a Mlčanlivý Bob: Reboot* (2019).

Detstvo a mladosť
-----------------

Shannon Elizabeth sa narodila v Houstone, v štáte Texas. Jej otec má libanonských a sýrskych predkov a matka nemeckých, anglických a írskych predkov. Vyrastala v meste Waco v štáte Texas. Na strednej škole bola členkou tenisového tímu a v jednom momente uvažovala o profesionálnej tenisovej kariére. Neskôr pracovala ako modelka pre modely Ford & Elite predtým, ako začala hereckú kariéru.

Kariéra
-------

Shannon Elizabeth sa objavila v niekoľkých filmoch a televíznych seriáloch, kým ju v roku 1999 obsadili do filmu *Prci, prci, prcičky*, kde stvárnila rolu Nadie, ktorá pochádza z Česko-Slovenska. Film bol veľkým kasovým úspechom. Následne sa objavila v niekoľkých hollywoodskych filmoch, ako napríklad *Scary Movie* či *Jay a Mlčanlivý Bob vracajú úder*.

V roku 2003 hosťovala v deviatich epizódach televízneho seriálu *Tie roky sedemdesiate*. V rovnakom roku si zahrala aj po boku hercov ako Emma Thompsonová, Colin Firth, Sienna Guillory a Bill Nighy vo filme *Láska nebeská*.

V roku 2006 sa oficiálne začala venovať pokeru. Bola prezývaná ako „jedna z popredných hráčov pokru spomedzi celebrít".

V roku 2012 sa pripojila k štvrtému pokračovaniu filmu *Prci, prci, prcičky: Stretávka* (Elizabeth sa objavila len v prvej a druhej časti), pričom štvrtý diel obsahoval všetkých hlavných hercov z predchádzajúcich častí. V roku 2019 si zopakovala svoju úlohu aj vo filme *Jay a Mlčanlivý Bob: Reboot*.

Súkromný život
--------------

Shannon Elizabeth bola vydatá za herca Josepha D. Reitmana v rokoch 2002 až 2005. V súčasnosti (2023) je vydatá za Simona Borcherta. Je enviromentalistka vegánka. So vtedajším manželom Reitmanom založili Animal Avengers, neziskovú organizáciu na záchranu zvierat.

Elizabeth slúžila ako hovorkyňa programu Farm Sanctuary Adopt a Turkey, ktorý vyzýval ľudí, aby si adoptovali moriaka namiesto toho, aby ho zjedli na Deň vďakyvzdania. Používa sociálne médiá, najmä príspevky na Instagrame, aby zvýšila povedomie o pytliactve nosorožcov v rámci zbierky Poached Rhino.

Elizabeth delí svoj čas medzi Kapské Mesto v Južnej Afrike a USA. Aj naďalej vedie svoju neziskovú organizáciu Animal Avengers.

Iné projekty
------------

Commons
* Spolupracuj na Commons Commons ponúka multimediálne súbory na tému **Shannon Elizabeth**

Externé odkazy
--------------

* Shannon Elizabeth v Internet Movie Database (po anglicky)
* Shannon Elizabeth v Česko-Slovenskej filmovej databáze

Zdroj
-----

*Tento článok je čiastočný alebo úplný preklad článku Shannon Elizabeth na anglickej Wikipédii.*

Autoritné údaje: * BnF: 14071932h
* GND: 1234512963
* ISNI: 0000 0000 7840 0072
* LCCN: no2002095560
* NK ČR: xx0058744
* VIAF: 7066670
* WorldCat: lccn-no2002095560
Program „Hello, World" v jazyku C, podpísaný Brianom Kernighanom (1978)
„**Hello World**" je počítačový program, ktorý na displej vypíše „Hello world!". V mnohých programátorských knihách sa používa ako prvý príklad programu. Typicky je to jeden z najjednoduchších programov možných v danom jazyku.

Program **Hello, World!** v rôznych programovacích jazykoch môže vyzerať napríklad takto:

Ada
---

```
 with TEXT\_IO;
 
 procedure HELLO is
 begin
    TEXT\_IO.PUT\_LINE ("Hello, world!");
 end HELLO;

```

ABAP
----

```
REPORT Hello\_world.
Write: 'Hello, world!'.

```

BASIC
-----

```
 10 PRINT "Hello, world!"
 20 END

```

Visual Basic.NET
----------------

```
 Imports System
 Namespace HelloWorld
   Module Hello
     Sub Main()
       Console.WriteLine("Hello World!")
       Console.ReadLine()
     End Sub
   End Module
 End Namespace
```

C
-

```
 #include <stdio.h>
 
 int main(void) {
 printf("Hello, world!\n");
 return 0;
 }

```

C++
---

```
 #include <iostream>
 using namespace std;
 int main() {
 cout << "Hello, world!\n";
 return 0;
 }

```

C#
--

```
class HelloWorld
{
 static void Main()
 {
 System.Console.WriteLine("Hello, World!");
 }
}

```

COBOL
-----

```
 IDENTIFICATION DIVISION.
 PROGRAM-ID. HELLO-WORLD.
 
 ENVIRONMENT DIVISION.
 
 DATA DIVISION.
 
 PROCEDURE DIVISION.
 DISPLAY "Hello, world!".
 STOP RUN.

```

Fortran
-------

```
 PROGRAM HALLO
 PRINT \*, "Hello, world!"
 END PROGRAM

```

Java
----

```
 public class HelloWorld {
 public static void main(String[] args) {
 System.out.println("Hello, world!");
 }
 }

```

JavaScript
----------

```
console.log("Hello, World!")

```

Lua
---

```
print("Hello, world!")

```

Modula-2
--------

```
MODULE Hello;

FROM Terminal2 IMPORT WriteLn; WriteString;

BEGIN
  WriteString("Hello, world!");
  WriteLn;
END Hello;
```

Pascal
------

```
 begin
 Writeln('Hello, world!');
 end.

```

Perl
----

```
 print "Hello, world!\n";

```

Python
------

Pre verziu Pythonu 2.7 a staršiu:

```
 print "Hello, world!"

```
Pre verziu Pythonu 3.0 a novšiu:

```
 print("Hello, world!")

```

PHP
---

```
 <?php
   echo "Hello, world!";
   print "Hello, world!";
 ?>

```

Seed7
-----

```
$ include "seed7_05.s7i";

const proc: main is func
  begin
    writeln("Hello, world!");
  end func;
```

Smalltalk
---------

```
 Transcript show: 'Hello, world!'; cr

```

Swift
-----

```
print("Hello, World!")

```

GML
---

```
 show\_message("Hello world!");
 // alebo
 draw\_text(x, y, "Hello world!");

```

Bash
----

```
echo "Hello, world!"

```

Externé odkazy
--------------

* "The Hello World Collection"
**Šugovský potok** je potok v regióne Turňa, v západnej časti okresu Košice-okolie. Je to pravostranný prítok Bodvy, meria 5 km a je tokom V. rádu. Preteká dolinou Šugov na katastrálnom území mesta Medzev. Celá oblasť doliny Šugovského potoka bola v minulosti známa výrobou železa v hámroch (viac ako 15), z ktorých sa dodnes niekoľko zachovalo spolu so zvyškami malých vodných nádrží.

Prameň
------

Pramení vo Volovských vrchoch, v podcelku Pipitka, na severozápadnom svahu Šugovského vrchu (705,4 m n. m.) v lokalite Pod Darážkou, v nadmorskej výške približne 485 m n. m.

Opis toku
---------

Od prameňa tečie najprv na sever, vytvára oblúk ohnutý na východ, zľava priberá prítok z oblasti Strážneho a stáča sa severovýchodným smerom. Na JJZ úpätí Strážneho kopca (470,5 m n. m.) sa stáča na východ a preteká chatovou osadou. Následne sa znovu stáča na severovýchod, z pravej strany priberá významný prítok (2,8 km) zo SSZ svahu Šugovského vrchu a na dvoch úsekoch sa rozvetvuje na dve ramená. Tesne pred ústím vstupuje do Košickej kotliny, do podcelku Medzevská pahorkatina, kde sa zľava oddeľuje umelo vybudovaný náhon a hlavné koryto ústi VJV od centra Medzeva v nadmorskej výške cca 290 m n. m. do Bodvy.

Referencie
----------

1. ↑   *Názvy vodných tokov* [online]. Bratislava: Úrad geodézie, kartografie a katastra SR, [cit. 2023-02-24]. Dostupné online.
2. ↑  KOČICKÝ, Dušan; IVANIČ, Boris. *Geomorfologické členenie Slovenska* [online]. Bratislava: Štátny geologický ústav Dionýza Štúra, 2011, [cit. 2023-02-24]. Dostupné online.
3. ↑   *Mapový portál HIKING.SK* [online]. Denník N, [cit. 2023-02-24]. Dostupné online.

| * z
* d
* u
Vodné toky v povodí Bodvy (na území Slovenska) |
| --- |
| *Bodva* → *Slaná* → *Tisa* → *Dunaj* |
| Vodné toky | 
* **Bodva**
* Borzov
* Drienovec
* Hájny potok
* Humel
* **Ida**
* Kečovský potok
* Kúpeľný potok
* Medvedí potok
* Miglinc
* Novoveský potok
* Olšava
* Opustený potok
* Ovčinský potok
* Piverský potok
* Ponorný potok
* Porča
* Rakov potok
* Saňovský potok
* Skalný potok
* Stará Bodva
* Suchý potok
* Štósky potok
* Šugovský potok
* Teplica
* **Turňa**
* Zábava
* Zadný potok
* Zaspaný jarok
* Zlatná

 |
| Vodné plochy | 
* Hámre v Šugovskej doline
* Rybník Jasov

 |
Súradnice: 48°16′35″S 17°14′51″V﻿ / ﻿48,276428°S 17,247393°V﻿ / 48.276428; 17.247393

**Smylovsko-pálfiovská kúria** (starší pravopis: *Smylovsko-pálffyovská kúria*), často označovaná ako **Grinfeld** alebo **Grünfeld** (**dvor**) (na starých mapách aj ako **Motsch majer** alebo **Mocs majer**), je pôvodne goticko-renesančná kúria pravdepodobne z 1. polovice 16. storočia nachádzajúca sa v Grinave v historickej mestskej časti Pezinka. Vyznačuje sa mohutnými kamennými murivami so zachovanými ranorenesačnými oknami, aj klenbami. Nachádza sa v areáli, ktorý je spolu s kúriou a priľahlými budovami opustený a zničený vandalmi. Hrozilo jej zbúranie, avšak v októbri 2022 o ňu mesto prejavilo záujem. Na rokovaní Mestského zastupiteľstva 6. októbra 2022 v Pezinku bola uznesením č. 1-245-255 schválená suma 800-tisíc eur a 20. októbra bola podpísaná zmluva na prevod majetku kúrie od doterajšieho majiteľa mestu.

História
--------

Prvé písomné zmienky o kúrii sú z roku 1522. Kúria bola unikátna najmä tým, že plnila úlohu šľachtického sídla, ale mala i hospodársku funkciu, keďže priamo v kúrii bol mlyn aj pivovar. Grinavský majer mali vo vlastníctve šľachtici ako Smyl (1522), Saghy (1551), Istvanffy (1588), Draškovič, Kerekeš (1612), Peterffy (1699) či Pálfi (1846).

V 18. storočí bolo súčasťou kúrie aj 5 stajní, z ktorých 3 vlastnil pivovarník a 2 mlynár.

V prvej polovici 19. storočia bola kúria znovu prestavaná na obytnú a býval v nej zástupca pálfiovských panstiev.

Kúria bola niekoľkokrát prestavaná, najmä v druhej polovici 20. storočia, kedy budovu využívalo Jednotné roľnícke družstvo (JRD). V jednej časti majera bola dokonca aj liaheň kačíc.

V roku 2008 ju od mesta Pezinok odkúpila súkromná spoločnosť, ktorá 
tu plánovala prevádzkovať gastronomicko-vinárske zariadenie spojené s ubytovaním a ďalšími službami.

Architektúra
------------

Kúria je v tvare písmena „L", hlavné krídlo má tri podlažia s rozsiahlymi klenutými pivničnými priestormi.

Bočné krídlo kúrie je dvojpodlažné. V tejto časti bol kedysi aj mlyn, tieklo tadiaľ aj koryto vtedajšieho potoka. Z pôvodného mlynu sa nič nezachovalo.

Významnou časťou kúrie je suterén. Priečkami je delený na tri priestory s valenými klenbami.

Obvodové múry sú spevnené vloženými drevenými trámami. Reprezentatívnu úroveň kúrie v jeho obytnej časti dokumentujú aj okná palácového typu.

Pred fasádou bočného krídla sa nachádza výrazný prvok kúrie – veža s tvarmi odvodenými od windsorskej novogotiky, ktorá bola pristavená na prelome 19. a 20. storočia.

Referencie
----------

1. ↑  AKTUALITY.SK. *Pezinok odkúpi kúriu Grünfeld s pozemkami za 800.000 eur* [online]. Aktuality.sk, [cit. 2022-10-20]. Dostupné online.
2. ↑  MESTO PEZINOK. *PEZINOK KÚPIL KÚRIU GRÜNFELD* [online]. Facebook, 2022-10-20 19:08, [cit. 2022-10-21]. Dostupné online.

Externé odkazy
--------------

* Smylovsko-pálfiovská kúria - na stránke grinava.com
* Smylovsko-Pálffyovská kúria - na stránke pamiatkynaslovensku.sk
**Mae Carol Jemisonová** (\* 17. október 1956, Decatur, Alabama, USA) je americká astronautka po lete raketoplánom Endeavour v roku 1992, 20. žena a 281. človek vo vesmíre.

Život
-----

### Mladosť a výcvik

Jej rodičmi sú Charlie Jemison a Dorothy Green. Základné vzdelanie získala na Beethoven School v Chicagu. Titul doktorky získala po absolvovaní dvoch vysokých škôl, v odbore chémia na Stanford University a medicíny na Cornell University. V NASA je od roku 1987.

### Let do vesmíru

Druhá misia raketoplánu Endeavour odštartovala z kozmodrómu na myse Canaveral v septembri roku 1992. Jemisonová ako členka posádky sa stala 281. človekom vo vesmíre, zároveň tu bola prvou ženou tmavej pleti. Osemdňový let bol katalogizovaný v COSPAR pod označením 1992-061A. Sedemčlenná posádka bola v zložení: Robert Gibson, Mae Jamisová, Curtis Brown, Mark Lee, Jerome Apt, Jane Davisová a dr. Mamoru Mohr z Japonska. Bezproblémový let bol venovaný biologickým a technologickým experimentom v laboratóriu Spacelab, pripravenými japonskou agentúrou NASDA.

* STS-47, Endeavour, štart 12. septembra 1992, pristátie 20. septembra 1992

Po lete
-------

Populárna astronautka absolvovala v roku 2009 prednáškové turné po amerických školách, organizované manželkou prezidenta USA.

Referencie
----------

1. ↑   *Michelle Obama brings STARS TO DC SCHOOLS: Alicia Keys, Debbie Allen, Phylicia Rashad, Mae Jemison join First Lady to talk career goals.* [online]. eurweb.com, 2009-03-20, [cit. 2009-03-30]. Dostupné online. Archivované 2009-03-23 z originálu. (po anglicky)

Iné projekty
------------

Commons
* Spolupracuj na Commons Commons ponúka multimediálne súbory na tému **Mae Jemisonová**

Externé odkazy
--------------


|  |  |
| --- | --- |
| Portal | Kozmonautický portál |

* Jernisonová na MEK
* Jernisonová na SPACE 40
* Misia STS-47

Zdroj
-----

*Tento článok je čiastočný alebo úplný preklad článku Mae Jemisonová na českej Wikipédii.*

Autoritné údaje: * ISNI: 0000 0000 3551 7940
* LCCN: n95004729
* VIAF: 33699121
* WorldCat: lccn-n95004729
Bauer van Stratenová s Alexanderom Skarsgårdom, hereckým kolegom z televízneho seriálu *True Blood: Pravá krv*. 
**Kristin Bauer van Stratenová** (\* 26. november 1966, Racine, Wisconsin, USA) je americká herečka, známa z televíznych seriálov *True Blood: Pravá krv* (2008-2014) a *Kde bolo, tam bolo* (2011-2018).

Detstvo a mladosť
-----------------

Bauer van Stratenová sa narodila ako Kristin Neubauer v meste Racine, v štáte Wisconsin. Je nemeckého pôvodu. Počas detstva športovala, jazdila na koni a strieľala z brokovnice. Vyštudovala The Prairie School vo Wind Point. V mladosti tiež študovala výtvarné umenie na Washingtonskej univerzite v St. Louis, ako aj v Bostone a na Parsons The New School for Design v New Yorku, ale rozhodla sa stať herečkou a presťahovala sa do Los Angeles, kde žije od roku 1994.

Kariéra
-------

V roku 1995 mala Bauer van Stratenová svoju prvú pravidelnú rolu v televíznom seriáli *The Crew*. V roku 2000 si zahrala po boku Sandry Oh, Daryl Hannah a Jennifer Tilly vo filme *Tanečnice od Modrého leguána*, kde stvárnila pornohviezdu. 

V roku 2004 mala menšiu úlohu vo filme *50x a stále po prvý raz*, v ktorom hral Adam Sandler. Počas svojej hereckej kariéry hosťovala vo viacerých televíznych seriáloch, ako napríklad *Seinfeld*, *Dva a pol chlapa*, *Star Trek: Enterprise*, *Zúfalé manželky* a iné. 

Od roku 2008 do roku 2014 hrala Bauer van Stratenová upírku Pamelu Swynford De Beaufort vo fantasy dramatickom seriáli *True Blood: Pravá krv*. Od roku 2009 sa stala stálou súčasťnou hereckého obsadenia. V roku 2011 bola obsadená do fantasy televízneho seriálu *Kde bolo, tam bolo* ako zlá víla Maleficent.

Súkromný život
--------------

Bauer van Stratenová vykonáva ochranárske práce na zlepšenie zaobchádzania so zvieratami. V roku 2011 sa spojila s Animal Legal Defense Fund v neúspešnom boji za oslobodenie Tonyho, sibírsko-bengálskeho tigra, ktorý je od roku 2000 držaný ako atrakcia pri ceste na Tiger Truck Stop v Grosse Tête v Louisiane. Spolupracovala s Physicians Committee for Responsible Medicine na propagácii kozmetiky, ktorá nie je testovaná na zvieratách. Je vegetariánka.

Bauer van Straten tiež povzbudzuje ľudí, aby žili udržateľnejšie a boli šetrnejší k životnému prostrediu.

Od detstva sa venuje kresleniu a maľovaniu. Vytvára portréty na objednávku. Od 1. augusta 2009 je vydatá za hudobníka Abri van Stratena, po ktorom prijala aj priezvisko van Straten.

Iné projekty
------------

Commons
* Spolupracuj na Commons Commons ponúka multimediálne súbory na tému **Kristin Bauer van Stratenová**

Externé odkazy
--------------

* Kristin Bauer van Straten v Internet Movie Database (po anglicky)
* Kristin Bauer van Straten v Česko-Slovenskej filmovej databáze

Zdroj
-----

*Tento článok je čiastočný alebo úplný preklad článku Kristin Bauer van Straten na anglickej Wikipédii.*

Autoritné údaje: * LCCN: no2013126670
* VIAF: 305452146
* WorldCat: lccn-no2013126670
**Taliansky chrtík** je plemeno psa uznané v FCI v skupine 10 pod číslom 200.

Pôvod
-----

História tohto plemena siaha až do čias starovekého Grécka a Egypta. Je dokonalou zmenšeninou plemien loviacich zrakom. Nepochybne ho vyšľachtili pred tisíckami rokov a to zmenšovaním chrtov štandardnej veľkosti. Bol chovaný najmä ako spoločník predovšetkým príslušníkmi kráľovských a šľachtických rodov. Jeho popularita dosiahla vrchol v 19. storočí.

Vzhľad a povaha
---------------

Taliansky chrtík je pes kvadratického telesného rámca. Svojími tvarmi pripomína greyhounda, je však jemnejší a elegantnejší. Je to ladný, rýchlo sa pohybujúci pes. Jeho srsť môže byť rôzne sfarbená - povolené sú krémová, biela, modrá, hnedá a čierna. Na srsti sa môžu vyskytovať biele plochy. Starostlivosť o srsť nie je náročná, pre dosiahnutie lesklej a zdravej srsti je však vhodná pravidelná starostlivosť.

Taliansky chrtík je inteligentný a temperamentný pes, ktorý svojej veľkosti vyžaduje veľmi veľa pohybových aktivít. Je vhodný aj k deťom či starším ľuďom. Zvyčajne sa dobre znáša s inými psami. 

Vďaka svojej krátkej srsti, ktorá je bez podsady znáša dobre slnko, avšak nemá rád zimu.

Odkazy
------

* Klub chovateľov chrtov SR

| * z
* d
* u
Chrty |
| --- |
| 
* Afganský chrt
* Anglický chrt (Greyhound)
* Azawakh
* Barzoj
* Galgo (Galgo español)
* Írsky vlkodav
* Maďarský chrt
* Poľský chrt
* Saluka
* Sluga (Sloughi)
* Škótsky jelení pes (Deerhound)
* Taliansky chrtík
* Vipet

 | Barzoj |
**Štvorhrbolie** (lat. *lamina tectalis (tecti)* alebo *lamina quadrigemina*) je časť stredného mozgu, ktorá tvorí jeho pokrývku, tzv. *tectum mesencephalicum (mesencephali)*. Tvoria ho dve párne vyvýšeniny, *horné hrboľčeky (colliculi superiores)* a *dolné hrboľčeky (colliculi inferiores)*. Medzi dolnými vybieha *uzdička (commissura colliculorum inferiorum)* a a po jej stranách vystupuje IV. hlavový nerv, *nervus trochlearis*. Z horných hrboľčekov pokračuje rameno (brachium colliculi superioris), ktoré končí v bočnom kolienkovitom telese (corpus geniculatum laterale). Z dolných taktiež vystupuje rameno dolného hrboľčeka (brachium colliculi inferioris) a vstupuje do prístredného koienkovitého telesa (corpus geniculatum mediale). Kolienkovité telesá patria už k medzimozgu. Jadrá horných hrboľčekov sú podkôrovým centrom zraku, koordinujú pohyby očnej gule, hlavy, krku a celého tela. Jadrá dolných hrboľčekov sú prepájacou stanicou sluchovej dráhy. Tesne pred hornými hrboľčekmi je oblasť, ktorá obsahuje jadrá, ktoré predstavujú reflexné centrá pre reguláciu šírky zrenice.

Literatúra
----------

* FENEIS, Heinz. *Anatomický obrazový slovník*. [s.l.] : Avicenum (Grada), 1996. (česky, preklad 7. nemeckého vydania) Poznámka: Zdroj latinských názvov
**Madame de Sévigné**, celým menom **Marie de Rabutin-Chantal, barónka de Sévigné**, nazývaná aj **markíza de Sévigné** (\* 5. február 1626, Paríž, Francúzsko – † 17. apríl 1696, Grignan) bola francúzska autorka listov, ktoré neskôr vyšli vo forme zbierky epištolí. Ich prvé vydanie v roku 1725 bolo tajné a obsahovalo 28 listov alebo ich výňatkov. V roku 1726 nasledovali ďalšie dve tajné vydania. Preto sa rozhodla vnučka madame de Sévigné, Pauline de Grignan, markíza de Simiane, vydať ich kompletnejšiu zostavu. Poverila tým vydavateľa Denis-Mariusa Perrina z Aix-en-Provence. V rokoch 1734 – 1736 publikoval 614 listov madame de Sévigné a 772 listov v roku 1754. Pauline de Grignan vyselektovala ich zostavu tak, aby boli vyňaté listy týkajúce sa osobného a rodinného života. Zvyšné listy sa stali objektom prepisovania podľa aktuálneho vkusu tých čias.

Väčšina listov bola adresovaná dcére autorky, Françoise-Marguerite de Sévigné, komtese de Grignan. Písala ich 25 rokov v rytme dva až tri listy týždenne. Zo začiatku, pred vydajom svojej dcéry, si však písala so svojím bratancom de Sévigné. Tieto listy patria k najzábavnejším. Listy sú tvorené v kultivovanej dobovej francúzštine, reflektujú rôzne udalosti v parížskych salónoch a dotýkajú sa aj historických udalostí (napr. súd a uväznenie ministra Fouqueta, ktorý bol jej priateľ). Z ich znenia vyplýva vzťah autorky voči kresťanskej viere, prejavujú sa u nej idey jansenizmu. Písala aj o drobných reáliách vtedajšieho života, čím podala dosť ucelený obraz doby panovania Ľudovíta XIV.

Listy madame de Sévigné boli vo svojej dobe vysoko hodnotené pre ich humor a sviežosť.

* Socha madame de Sévigné na fontáne v GrignanSocha madame de Sévigné na fontáne v Grignan
* Grignan – sídlo Françoise-Marguerite de Sévigné a miesto skonu Madame de SévignéGrignan – sídlo Françoise-Marguerite de Sévigné a miesto skonu Madame de Sévigné

Iné projekty
------------

WikizdrojeCommons
* Spolupracuj na Wikizdrojoch Wikizdroje ponúkajú pôvodné diela od alebo o **Madame de Sévigné**
* Spolupracuj na Commons Commons ponúka multimediálne súbory na tému **Madame de Sévigné**

Zdroj
-----

* *Tento článok je čiastočný alebo úplný preklad článku Madame de Sévigné na francúzskej Wikipédii.*
* Gallica - texty listov


|  |  |
| --- | --- |
| Portal | Literárny portálFrancúzsky portál |

Externé odkazy
--------------

* Encyklópedia Agora - biografia madame de Sévigné
* Národní knihovna ČR - zoznam diel

Autoritné údaje: * abART: 131927
* BnF: 11924578j
* GND: 118613588
* ISNI: 0000 0001 2278 0157
* LCCN: n80082290
* NK ČR: jn20000604843
* VIAF: 32002865
* WorldCat: lccn-n80082290
**Futbalový klub Žiar nad Hronom** bol futbalový klub so sídlom v Žiari nad Hronom. Najväčší úspech FK Žiaru nad Hronom bol postup do II. ligy v sezóne 1999/2000, ale po odohraní sezóny 2000/2001 musel vtedajší ŠK ZSNP Žiar nad Hronom opäť zostúpili do III. ligy keď skončili na 9. mieste.

V sezóne 2008/2009 mal FK Žiar nad Hronom na dosah postup do vysnívanej I. ligy, ale klub zasiahli finančné problémy a tak počas jarnej časti sa musel tím z II. ligy odhlásiť.

Najväčšiami hviezdami tímu vtedy boli macedónsky útočník Dragan Karakačanov, ďalší útočník Matej Rapčan a brankár Jaroslav Gramblička, ktorý po sezóne 2007/2008 prestúpil do FK Dukly Banská Bystrica.

V roku 2012 sa FK Žiar nad Hronom spojil s tímom TJ Sokol Dolná Ždaňa a vytvorili tím FK Pohronie.

Historické názvy
----------------

1928 - SK Svätý Kríž nad Hronom  

194? - Sokol Kovohuty Kríž nad Hronom  

1955 - Sokol Kovohuty Žiar nad Hronom  

1953 - DŠO Baník Žiar nad Hronom  

195? - TJ Baník Žiar nad Hronom  

1971 - TJ ZSNP Žiar nad Hronom  

1991 - Slovšport Žiar nad Hronom  

1995 - ŠK ZSNP Žiar nad Hronom  

200? - MŠK Žiar nad Hronom  

200? - FK Žiar nad Hronom

Referencie
----------

1. ↑   *Žiar v 2. lige skončil* [online]. pravda.sk, 26. február 2009. Dostupné online.

Literatúra
----------

* Jindřich Horák, Lubomír Král: *Encyklopedie našeho fotbalu*, Libri 1997
**Futsal** alebo **sálový futbal** je halová obdoba futbalu. Vznikol v Brazílii pôvodne ako šport futbalových veteránov. Po futbalovej kariére sa presunuli hráči z trávnikov do menších plôch, do hál. 

Slovo futsal vzniklo spojením španielskeho resp. portugalského slova pre futbal (fútbol resp. futebol) a španielskeho resp. portugalského slova pre sálu (sala/salón resp. salão). V slovenčine (a češtine) sa dnes niekedy na odlíšenie od futsalu podľa AMF verzia podľa AMF označuje ako futsal a verzia podľa FIFA ako sálový futbal.

Hracia plocha je obdĺžnikového tvaru. Hrá sa s loptou veľkosti číslo 4 a s tlmeným odskokom. Na hre sa zúčastňujú dve družstvá s 4 + 1 hráčmi a počet striedaní nie je obmedzený podobne ako v ľadovom hokeji. Zápas trvá 2 × 20 min, pričom platí, že ak je lopta mimo hry, časomiera sa pozastavuje.

Riadiacim orgánom verzie futsalu, ktorá je predmetom tohto článku, je Medzinárodná futbalová federácia.

Pozri aj
--------

* Majstrovstvá sveta FIFA vo futsale
* Medzinárodná futbalová federácia

Iné projekty
------------

Commons
* Spolupracuj na Commons Commons ponúka multimediálne súbory na tému **Futsal (FIFA)**

Zdroj
-----

*Tento článok je čiastočný alebo úplný preklad článku Futsal na českej Wikipédii.*

| * z
* d
* u
Futbalová rodina |
| --- |
|  | 
* Americký futbal
* Austrálsky futbal (austrálske ragby)
* Futbal
* Futsal (FIFA)
* Futsal (AMF)
* Inline futbal
* Írsky futbal (írske ragby)
* Kanadský futbal (kanadské ragby)
* Malý futbal/halový futbal
* Minifutbal
* Plážový futbal
* Ragby
* Rugby League
* Touch rugby

 |  |
**Huddersfield Town AFC** (celým názvom: **Huddersfield Town Association Football Club**) je anglický futbalový klub, ktorý sídli v meste Huddersfield v metropolitnom grófstve West Yorkshire. Založený bol v roku 1908. Od sezóny 2019/20 pôsobí v EFL Championship (druhá najvyššia súťaž v Anglicku). Klub je vo futbalovom spektre nazývaný „*The Terriers*". Klubovými farbami sú modrá a biela, ktoré sú dominantnými farbami domácej sady dresov.

John Smith's Stadium je súčasný domov Huddersfieldu. Štadión stojí od roku 1994 na mieste pôvodného štadióna, Ledds Road, ktorý bol postavený v roku 1908. S kapacitou 24 329 je to 39. najväčší štadión v Anglicku.

História
--------

Asi najsvetlejším okamihom histórie klubu je víťazstvo v FA Cupe (najstaršej klubovej súťaže) z roku 1922 a následné tri po sebe idúce tituly v najvyššej súťaži (1923 – 1926).

V roku 2017 sa „The Terriers" stretli vo finále play-off EFL Championship s mužstvom Readingu. Zápas musel rozhodnúť penaltový rozstrel, ktorý zvládli futbalisti Huddersfieldu pomerom 4:3 a postúpili tak po 45-ročnej absencii do najvyššej súťaže. Momentálne (2023) opäť pôsobia v EFL Championship.

Získané trofeje
---------------

* **Anglická liga (3x)**
	+ 1923/24, 1924/25, 1925/26
* **FA Cup** **( 1× )**
	+ 1921/22
* **Community Shield** **( 1× )**
	+ 1922

Referencie
----------

1. ↑   *ON THIS DAY IN 1922: TOWN WIN THE FA CUP!* [online]. www.htafc.com, [cit. 2023-07-14]. Dostupné online. (po anglicky)
2. ↑   *"Huddersfield Town have been promoted to the Premier League for the first time by beating Reading 4-3 on penalties at Wembley on Monday."* [online].. Dostupné online. (po anglicky)
3. ↑   *Championship 2023/2024 Table, Results, Stats and Fixtures* [online]. FootballCritic, [cit. 2023-07-14]. Dostupné online. (po anglicky)

Zdroj
-----

*Tento článok je čiastočný alebo úplný preklad článku Huddersfield Town AFC na českej Wikipédii.*
***Real Newz*** je štvrtý štúdiový album hip-hopovej skupiny Kontrafakt. Album bol vydaný 13. decembra 2019 pod vydavateľstvom Tvoj Tatko Records. Ako prvý bol z albumu predstavený singel „Ideme dnu" 27. novembra 2019. „*Zažívame veľa fejkových správ. Preto aj tie deti na coveri, lebo deti sú najúprimnejšie*", vysvetľuje Rytmus názov albumu Real Newz.

Pozadie
-------

Ako prvú konkrétnu informáciu o albume zverejnil 24. septembra 2019 Rytmus na svojom Instagrame: „NOVÝ ALBUM REAL NEWZ KONTRAFAKT 1. DECEMBER". Ďalej zverejnil 29. septembra 2019 dátumy krstov albumu ktoré boli neskôr preložené z decembra 2019 na marec 2020. Následne sa meno albumu objavovalo všemožne na Instagramových profiloch členov Kontrafaktu. 29. novembra boli spustené pred-objednávky albumu a taktiež vyšiel aj prvý singel „Ideme dnu" aj s klipom. Prvé kusy albumov sa dostali k ľudom 10. decembra 2019, následne bol album 13. decembra zverejnený na streamovacých službách.

Komerčný úspech
---------------

Rytmus na konci apríla 2020 prostredníctvom Instagram Stories zverejnil komerčný úspech albumu, ktorý necelých 6 mesiacov po vydaní činil 14.000 predaných kópií albumu a 15 miliónov streamov na streamingovej platforme Spotify.

Single
------

Po prvom singli „Ideme dnu" vyšiel 5. decembra 2019 ako druhý, singel „Neviditelnej" na ktorom sa predstavili aj Viktor Sheen a Calin. Singel bol vydaný aj s klipom ktorý mal na YouTube za 2 mesiace 4 milióny zhliadnutí. O 4 dni na to, vyšiel tretí singel „Mesiac", avšak iba audio. Následne vyšli ako single „J Lo" (feat. Mirez, Dalyb, Zayo & Dokkeytino), „Si sa namotal", „Pocity" (feat. Sima) a „Instagram".

Zoznam skladieb
---------------

*Real Newz*| č. | Názov | Producent(i) | Dĺžka |
| --- | --- | --- | --- |
| 1. | Mesiac | DJ Wich | 2:44 |
| 2. | Ideme dnu | Maiky Beatz | 2:47 |
| 3. | Make Money Go Shoppin | DJ Wich | 2:56 |
| 4. | Si sa namotal | DJ Wich | 2:46 |
| 5. | Čo ja viem (feat. Gleb & Attila Végh) |  | 2:31 |
| 6. | Playbackaris | DJ Wich | 3:53 |
| 7. | J Lo (feat. Mirez, Dalyb, Zayo & Dokkeytino) | BIIZA | 3:32 |
| 8. | Instagram | Special Beatz | 3:15 |
| 9. | Neviditelnej (feat. Viktor Sheen & Calin) | Mylk Chocolate | 3:51 |
| 10. | Pocity (feat. Sima) | Special Beatz | 3:27 |
| 11. | G.O.a.T. (feat. Medial Banana) |  | 2:48 |
| 12. | V korunách stromov (feat. Samey) |  | 2:41 |
| 13. | Real Newz | Baret | 3:34 |

Umiestenie v rebríčkoch
-----------------------

| *CZ - ALBUMS - TOP 100* | 1 |
| *SK - ALBUMS - TOP 100* | 1 |

Referencie
----------

1. ↑  REFRESHER. *Kontrafakt: Fejkových správ je veľa, preto máme na coveri deti, tie sú najúprimnejšie (Rozhovor)* [online]. refresher.sk, [cit. 2020-02-03]. Dostupné online.
2. ↑   *@rytmusking na Instagrame: „Moja inšpirácia a škola života.* [online]. Instagram, [cit. 2020-02-03]. Dostupné online.
3. ↑   *@rytmusking na Instagrame: „#RealNewz"* [online]. Instagram, [cit. 2020-02-03]. Dostupné online.
4. ↑   *Kontrafakt - Neviditelnej ft. Viktor Sheen, Calin (prod. Mylk Chocolate)|Official Video|* [online]. [Cit. 2020-02-03]. Dostupné online.
**Danielle Jane Minogue** (\* 20. október 1971, Melbourne, Viktória, Austrália), známa ako **Dannii Minogue** je austrálska speváčka a textárka a príležitostná herečka a módna návrhárka. Známou sa stala začiatkom 80. rokov 20. storočia v úlohách austrálskej televíznej talentovej šou Young Talent Time a v dlhotrvajúcej mydlovej opere Home and Away predtým, ako sa stala pop speváčkou začiatkom 90. rokov.

Úspech dosiahla s hitmi ako "Love and Kisses" a "This Is It", hoci po vydaní druhého albumu sa jej popularita ako speváčky znížila, čo viedlo k venovaniu sa iným oblastiam, ako napríklad vystupovaniu v televízii. Koncom 90. rokov sa nakrátko vrátila do hudby po tom, ako objavila svoj tanečný talent v piesni "All I Wanna Do", čo bol jej prvý hit číslo jeden v rebríčku UK Club. V roku 2001 zopakovala svoj úspech uvedením jej najväčšieho hitu "Who Do You Love Now?", zatiaľ čo jej album Neon Nights sa stal najúspešnejším v jej kariére. V Spojenom kráľovstve dosiahla jedenásť tanečných piesní číslo jeden za sebou, čím sa stala najlepším umelcom v UK Upfront Club Chart. V súčasnosti má Dannii Minogue podpísanú zmluvu s All Around The World a v roku 2006 vydala svoju druhú kompiláciu "The Hits and Beyond".

Jej staršia sestra Kylie Minogue je tiež známa speváčka.

Diskografia
-----------

### Štúdiové albumy

* 1991 *Love and Kisses*
* 1993 *Get into You*
* 1997 *Girl*
* 2003 *Neon Nights*
* 2007 *Club Disco*

### Ďalšie albumy

* 1991 *U.K. Remixes*
* 1998 *Singles*
* 1999 *Remixes*
* 2006 *Hits & Beyond*
* 2007 *Unleashed*
* 2008 *Early Years*
* 2009 *The 1995 Sessions*

### Najúspešnejšie skladby


| Rok | Skladba | Najvyššie umiestnenie |
| --- | --- | --- |
| UK | AUS | UK Club | IRL |
| 1991 | „Love and Kisses" | 8 | 4 | - | 22 |
| 1991 | „Jump to the Beat" | 8 | 48 | - | 5 |
| 1993 | „This is It" | 10 | 13 | - | 17 |
| 1997 | „All I Wanna Do" | 4 | 11 | 1 | - |
| 2001 | „Who Do You Love Now?" (s Rivou) | 3 | 15 | 1 | 20 |
| 2002 | „Put the Needle on It" | 7 | 11 | 1 | 20 |
| 2003 | „I Begin to Wonder" | 2 | 14 | 1 | 22 |
| 2003 | „Don't Wanna Lose This Feeling" | 5 | 22 | 1 | - |
| 2004 | „You Won't Forget About Me" (s Flower Power) | 7 | 20 | 1 | 22 |
| 2005 | „Perfection" | 11 | 13 | 1 |  |
| 2006 | „So Under Pressure" | 20 | 16 | 1 |  |
| 2007 | „I Can't Sleep at Night" |  |  |  |  |
| 2007 | „He's the Greatest Dancer" |  | 37 | 1 |  |
| 2007 | „Touch Me Like That" | 48 |  | 1 |  |
|

Iné projekty
------------

Commons
* Spolupracuj na Commons Commons ponúka multimediálne súbory na tému **Dannii Minogue**

Autoritné údaje: * BnF: 139420055
* GND: 134716663
* ISNI: 0000 0000 7826 6168
* LCCN: n94103702
* NK ČR: ola2002153401
* VIAF: 84967110
* WorldCat: lccn-n94103702
**Fernando Morientes Sánchez** (\* 5. apríl 1976, Cilleros, Cáceres) je bývalý španielsky futbalista. Hrával za kluby Valencia CF, Liverpool F.C. AS Monaco, Albacete, Real Zaragoza a hlavne Real Madrid kde hrával v rokoch 1997 až 2005. Bol súčasťou úspešného tímu Realu, ktorý vyhral Ligu majstrov trikrát v rokoch 1998 až 2002 (2. miesto v 2004 s Monacom) a španielsku ligu dvakrát.

Klubová kariéra
---------------

Vo veku 17, Morientes začal so svojou profesionálnou kariérou za klub Albacete v 1993. Tu odohral dve sezóny, pričom strelil 5 gólov v 22 zápasoch. Morientes prestúpil do Real Zaragoza v 1995, kde odohral dve sezóny. Tu hrával aj strielal góly pravidelne - 30 gólov v 66 zápasoch.

Jeho výkony za Zaragozu prilákali vedenie bohatého klubu Real Madrid. V lete 1997 prestúpil do tohto klubu za približne 6,6 milióna eur. Tu tvoril úspešnú útočnú dvojicu s Raulom Gonzálezom. V jeho prvej sezóne strelil 12 gólov v 33 zápasoch. Tiež v tejto seźone triumfoval Real v Lige majstrov.

Na začiatku sezóny 2003-04 prebehli viaceré rokovania s nemeckým klubom Schalke 04 neúspešne, no Morientes nakoniec odišiel na hosťovanie do francúzskeho klubu AS Monaco. Tu sa Morientesovi darilo, v lige strelil v 28 zápasoch 10 gólov a zažiaril hlavne v Lige majstrov. AS Monaco sa prekvapujúco stretlo vo finále s FC Portom, ktorému ale podľahlo. Morientes sa 9 gólmi stal najlepším strelcom súťaže a ironicky jeho gól rozhodol o postupe Monaca cez Real Madrid v štvrťfinále. 

Po návrate do Realu boli jeho možnosti na návrat do základnej zostavy obmedzené aj príchodom Michaela Owena. V januári 2005 za 6,3 miliónov libier prestúpil do anglického klubu Liverpool F.C. Počas pôsobenia v Reale dokázal Morientes streliť 72 gólov v 128 zápasoch.

Za Liverpool debutoval proti rivalom z Manchestru United a jeho prvý gól strelil 1. februára 2005 proti Charltonu Athletic. Liverpool v tejto sezóne triumfoval v Lige majstrov, ale Morientes nehral vo finálovom zápase proti A.C. Milánu.

Aj keď mal Morientes pri príchode do Liverpoolu výbornú reputáciu, nedarilo sa mu tak, v sezóne 2004-05 strelil len 3 góly. 

V júli 2006 prestúpil do španielskeho klubu Valencia CF za približne 3 milióny libier.
Synagóga Status Quo s pamätníkom Holokaustu v popredí
Pamätná tabuľa na fasáde
**Synagóga status quo ante** je synagóga v Trnave, ktorá patrí v súčasnosti Galérii Jána Koniareka. Organizujú sa v nej vernisáže.

Pochádza z roku 1891 (iný zdroj 1897), kedy tam bol rabínom Simon Sidon, ktorý patril k tým, čo chceli zachovať status quo ante, stav pred rozkolom v uhorskej židovskej komunite medzi reformovaným a ortodoxným smerom. 

Reprezentuje architektúru uplatňujúcu orientálne prvky v štýle historizmu. Jej dispozíciu tvorí apsida a modlitebňa obkolesená galériou pre ženy, ktorú podopierajú liatinové stĺpy s kompozitnými hlavicami. V strede modlitebne sa otvára kopula pôvodne so sklenenou výplňou.

Pred synagógou je pamätník židovským obetiam druhej svetovej vojny.

Referencie
----------

1. ↑   *Register nehnuteľných národných kultúrnych pamiatok* [online]. [Cit. 2010-04-28]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Synagóga status quo ante**

Súradnice: 48°22′41″S 17°35′24″V﻿ / ﻿48,378051°S 17,590066°V﻿ / 48.378051; 17.590066
***Komorná hudba*** je druhý štúdiový (resp. štúdiovo-koncertný) album slovenského speváka a skladateľa Marka Brezovského z roku 2004. Predstavuje výber z jeho tvorby súčasnej klasickej hudby z rokov 1989 – 1994. 

Brezovský od roku 1988 študoval kompozíciu na Konzervatóriu v Bratislave, kde so spolužiakmi založil Súbor súčasnej hudby, pre ktorý napísal viacero komorných skladieb. Najúspešnejšiu z nich, „Venované nešťastiu", uviedol tento kolektív v roku 1990 na festivale Nová slovenská hudba. Napriek súbežne rozvíjanej dráhe v oblasti populárnej hudby tvoril Brezovský komorné skladby aj na Vysokej škole múzických umení, kde až do svojej predčasnej smrti pokračoval v štúdiu.

Partitúry všetkých skladieb albumu boli publikované vo vydavateľstve Hudobného fondu Musica Slovaca.

*„Marek Brezovský hľadal v sebe tvorcu – hudobného skladateľa. Našiel ho v obdivuhodne krátkom čase. Sila, ktorá vytryskla v jeho tvorbe a priniesla vzácny plod v podobe konkrétnych skladieb, je slobodná, aj keď sa pod ňou vyhĺbil vinou nepriazni osudu a okolností temný kráter bolesti. Cesta za krásou je tŕnistá. Marek Brezovský ju podstupoval bez reptania a uhýbania, s revoltou snímajúcou okovy falošnej meštiackej morálky. Nepatril k ľuďom, ktorí sa usilujú prebudovať svoje ja v duchu pohodlného módneho strihu, aby sa stali proti svojej vôli niekým iným. Bytostne odmietal uniformitu a pokrytectvo väčšiny. Zúfalo hľadal priestor pre svoju hudbu. Priestor, ktorý sme mu vo svojej obmedzenosti boli schopní poskytnúť, bol priúzky."*

(Viola Švantnerová v doslove bukletu albumu *Komorná hudba*)

Zoznam skladieb
---------------

1. „Voľnosť" – 3:45
2. „Jad nesceš, nemosáš, alebo chot na masáž" – 7:38
3. „Taká malá nálada" – 5:59
4. „Venované nešťastiu" – 12:45
5. „Cesta" – 12:08
6. „Miniatúra" – 2:24
7. „Túžba" – 4:38
8. „Minikoncertík" – 7:45
9. „Miniatúra quasi burlesca" – 1:09
10. „Romanca" – 3:48

* Skladby č. 2, 4, 6, 8 sú koncertné nahrávky v rámci *Štúdia mladých* v Koncertnom štúdiu Slovenského rozhlasu v Bratislave (február 1995)
* Datovanie skladieb: 1989? (1, 9), 1990 (2, 4), 1990? (3), 1991 (6, 10), 1992 (5), 1993 (7), 1994 (8)

Autorstvo
---------

* Hudba: Marek Brezovský (1 – 10)

Zostava
-------

Súbor súčasnej hudby:

* Dušan Šujan – klavír
* Ivica Encingerová – flauta
* Peter Krajniak – husle
* Boris Bohó – violončelo
* Maroš Grznár – hoboj
* Michal Kresťanko – bicí nástroj
* Štefan Bugala – bicí nástroj
* Pavol Ruček – saxofón
* Oskar Rózsa – dirigovanie

Výroba
------

* Nahrávka: Slovenský rozhlas, Bratislava
* Hudobná réžia: Emil Nižňanský
* Zvuková réžia: Hubert Geschwandter
* Mastering: štúdio Solid
* Návrh obalu: Marek Ormandík, Marek Piaček
* Doslov: Viola Švantnerová
* Preklad: Peter Zagar
* Redakcia: Helena Maťašová
* Vydavateľstvo: Hudobný fond
* Katalógové číslo: SF 00402131 (CD)

Referencie
----------

1. ↑  Musicaslovaca.sk: Noty na predaj – Marek Brezovský, [cit. 2019-10-15]. Dostupné online

Externé odkazy
--------------

* Obal
* Skladba *Romanca* – zvuková ukážka
**Mykoríza** je (výživová) symbióza medzi hubou a koreňmi vyšších suchozemských rastlín.

Mykoríza je obojstranne prospešný mutualistický vzťah, kde huba získava najmä sacharidy, rastlina zase minerálne soli, hlavne fosforečnany. Hubové mycélium nezasahuje nikdy do stredného valca koreňa rastliny a rastlina si obrannými látkami reguluje aj prienik mycélia do buniek kortexu /kôry / koreňa. V niektorých prípadoch sa môže tento rovnovážny stavu medzi organizmami porušiť, v tom prípade sa huba stáva parazitom.

Príkladom takéhoto spolunažívania je huba dubák a strom dub. Mykoríza je veľmi rozšírená, môže sa vyskytnúť prakticky u všetkých suchozemských rastlín okrem *Cyperaceae*, *Brasicaceae* a viacerých *Centrospermae*, u niektorých drevín je obligatórna. Väčšina druhov rastlín môže mykorízu tvoriť ale nemusí. Mykoríza je napr. potlačená v prostredí bohatom na živiny, keď rastlina symbionta nepotrebuje, alebo v extrémnom prostredí (púšte, zasolené oblasti), ktoré neumožňuje rast symbiotických húb.

Typy mykorízy
-------------

### Endomykoríza

Pri endomykoríze alebo endotrofnej mykoríze prenikajú hubové vlákna dovnútra koreňových buniek rastliny. Endomykorízu rozdeľujeme na:

* Arbuskulárna mykoríza (vezikulo-arbuskulárna): v bunkách sa hýfy vetvia do stromčekovitého útvaru, arbuskulá, alebo vytvárajú zhrubnutý útvar, vezikulu. Je to najčastejší druh endomykorízy.
* Erikoidná mykoríza: je typická pre vresovcovité (*Ericaceae*)
* Orchideoidná mykoríza: je typická pre vstavačovité (*Orchidaceae*)

### Ektomykoríza

korene rastliny žijúcej v ektomykoríze, obklopenej hýfami muchotrávky
**Ektomykoríza** (**ektotrofná mykoríza**) sa vyskytuje hlavne u drevín, listnatých (napr. dub, hrab, breza) aj ihličnatých (napr. borovica). Väčšina ektomykorízných húb sú sú známe bazídiové huby, kam patrí hríb, plávka alebo muchotrávka, a ale aj nižšie huby, napr. zygomycéty.

Ektomykorízne huby vytvárajú okolo koreňa veľmi hustý *hýfový plášť*, ktorý zvyšuje saciu plochu pre príjem živín oboch symbiotických organizmov. Vlákna tiež vstupujú do medzibunkových priestorov koreňa, hlavne do primárnej kôry, aby uľahčili výmenu látok medzi rastlinou a hubou. Nevstupujú však dovnútra buniek. V medzibunkovom priestore tvoria hýfy tzv. Hartigovu sieť.

Koreňe rastlín s mykorízou obvykle rastú pomalšie a mierne zhrubnú, čomu napomáhajú aj hubové vlákna vylučovaním hormonálnych látok. Ektomykorízne huby môžu žiť aj voľne, saprofyticky a nie sú závislé len od tvorby mykorízy.

Literatúra
----------

* GRYNDLER, Milan; et al. *Mykorhizní symbióza: o soužití hub s kořeny rostlin*. Praha : Academia, 2004; ISBN 80-200-1240-0

Pozri aj
--------

* Lichenizmus
* Symbióza
Súradnice: 49°22′54″S 16°28′05″V﻿ / ﻿49,38167°S 16,46806°V﻿ / 49.38167; 16.46806

**Svídovec** je prírodná pamiatka ev. č. 1879, ktorá leží neďaleko obce Rohozec v okrese Brno-venkov.

Ochrana
-------

Je to jedna z najvýznamnejších lokalít teplomilných druhov, ktoré v nadväznosti na Tišnovskú kotlinu zasahujú smerom dovnútra Českomoravskej vrchoviny, z ktorých mnohé tu majú svoje medzné lokality v povodí Svratky. Zo zvlášť chránených rastlín má tu svoju – v širšom regióne vonkoncom ojedinelú – lokalitu i dealpínský papraďorast vratička mesiačikovitá *(Botrychium lunaria)*. Prírodovednú hodnotu lokality zvyšuje na vápencovú ladu nadväzujúci rozľahlejší zvyšok prírode blízkych listnatých porastov s dominanciou buku a s druhovo veľmi bohatým bylinným podrastom, indikujúcim mozaiku niekoľkých lesných typov.

Referencie
----------

1. ↑   *Stránky AOPK ČR* [online]. [Cit. 2014-10-05]. Dostupné online. (po česky)

Externé odkazy
--------------

* Na stránke turistika.cz (po česky)

Zdroj
-----

*Tento článok je čiastočný alebo úplný preklad článku Svídovec na českej Wikipédii.*

* *PP Svídovec je uvedená na zoznamoch Agentúry ochrany prírody a krajiny ČR v okresoch Blansko a Brno-venkov.* *Nachádza sa však iba v okrese Brno-venkov.*
**Barter** alebo **barterový obchod** je forma obchodnej činnosti, pri ktorej je tovar alebo služby priamo vymenený za iný tovar alebo služby bez použitia peňazí.

Barterový obchod môže prebiehať bilaterálne aj viacstranne. Ide o priamu výmenu bez zapojenia niektorého všeobecného prostriedku výmeny (napr. peňazí či zlata). Barterový obchod a peniaze predstavujú rôzne prostriedky na vyváženie hospodárskej výmeny. K výmenným obchodom najčastejšie dochádzalo a dochádza v spoločnostiach, v ktorých neexistuje peňažný systém, alebo v ekonomikách s nestálou menou (napr. v čase vysokej inflácie), ale môže byť vedený snahou ušetriť náklady spojené s platením peňazí.

K dvojstrannej výmene môže dôjsť vtedy, ak sa vzájomne stretne ponuka a dopyt dvoch subjektov na trhu. Každá strana musí byť schopná dodať to, o čo má druhá strana záujem. Ak takéto ideálne stretnutie ponuky a dopytu nenastane, možno výmenu uskutočniť ešte ďalšími spôsobmi:

* v niektorých spoločnostiach sa vyvinul systém sprostredkovateľov, ktorí skladujú tovar a obchodujú s ním; títo sprostredkovatelia sa však často dostávajú do ekonomického rizika
* iným spôsobom je vytvorenie virtuálnej výmennej jednotky (napr. barterový dolár), ktorá je ekvivalentom používaným pri výmene obdobne ako v parciálnych menových systémoch, ktoré nie sú zaštítené štátnou autoritou
* Posledné riešenie predstavuje multilaterálny obchod, ktorý je síce organizačne zložitejší, ale umožňuje výmenu tam, kde dvojstranné vzťahy nestačia

História barterového obchodovania
---------------------------------

Priama výmena tovarov a služieb fungovala v spoločnostiach, ktoré nemali menový systém, alebo keď používaná mena prestala odrážať ekonomickú hodnotu tovaru. Barterový spôsob obchodovania bol široko využívaný v koloniálnej ére, napr. multilaterálna výmena bola používaná v storočí v tzv. trojuholníkovom obchode medzi britskými kolóniami v Amerike a Afrikou a Európou pri obchode s otrokmi, cukrom a rumom.

Barterové obchodovanie nie je len historický jav. Je používaný i v súčasnosti medzi obchodnými spoločnosťami či štátmi v prípadoch, keď by výmena za peniaze neprimerane zvyšovala náklady účastníkov obchodu.

Internet otvára barterovému obchodu novú dimenziu a budúcnosť v podobe nových aplikácií elektronického trhu e-change.

Pozri aj
--------

* Obchod
* Inflácia
Za mentálnu retardáciu sa pokladá zastavenie alebo nedokončenie vývinu intelektu. Porucha 
sa prejavuje počas vývinovej periódy a charakterizuje ju najmä poškodenie schopností patriacich k celkovej úrovni inteligencie, t. j. poznávacích, jazykových, pohybových a sociálnych schopností.

Podľa potreby je možné použiť doplnkové kódy na identifikáciu pridružených stavov, ako je autizmus, iné poruchy vývinu, epilepsia, poruchy správania alebo ťažké fyzické postihnutie.

Rozdelenie
----------

**F70 – ĽAHKÁ DUŠEVNÁ ZAOSTALOSŤ**

Rozsah IQ od 50 do 69 (u dospelých, mentálny vek od 9 do 12 rokov). Výsledkom budú pravdepodobne problémy s učením v škole. Veľa dospelých je schopných pracovať, udržiavať dobré spoločenské vzťahy a byť prospešnými spoločnosti.

Zahŕňa:

* Slabomyselnosť
* Ľahký stupeň psychickej podnormálnosti

**F71 – STREDNÝ STUPEŇ DUŠEVNEJ ZAOSTALOSTI**

Rozsah IQ od 35 do 49 (u dospelých, mentálny vek od 6 do 9 rokov). Výsledkom bude pravdepodobne výrazne oneskorený vývin v detstve, ale väčšina je schopná dosiahnuť určitý stupeň nezávislosti a schopnosti primerane komunikovať a nadobudnúť školské zručnosti. Život a práca dospelých v spoločnosti vyžaduje starostlivosť rôzneho stupňa.

Zahŕňa:

* Stredný stupeň psychickej podnormálnosti

**F72 – ŤAŽKÁ DUŠEVNÁ ZAOSTALOSŤ**

Rozsah IQ od 20 do 34 (u dospelých, mentálny vek od 3 do 6 rokov). Výsledkom bude pravdepodobne potreba neustálej starostlivosti.

Zahŕňa:

* Ťažký stupeň psychickej podnormálnosti

**F73 – HLBOKÁ DUŠEVNÁ ZAOSTALOSŤ**

IQ je pod 20 (u dospelých, mentálny vek niže 3 rokov). Výsledkom bude pravdepodobne závažné obmedzenie samostatnosti, kontinencie a pohyblivosti.

Zahŕňa:

* Hlboká psychická podnormálnosť

**F78 – INÁ DUŠEVNÁ ZAOSTALOSŤ**
**F79 – NEŠPECIFIKOVANÁ DUŠEVNÁ ZAOSTALOSŤ**

Zahŕňa:

* Psychický deficit NS
* Psychickú subnormu NS

Zdroj
-----

* *Duševné poruchy a poruchy správania (MKCH 10)* [online]. Bratislava: Národné centrum zdravotníckych informácií, [cit. 2023-01-12]. Dostupné online.